Red, White &amp; Royal Blue

Red, White &amp; Royal Blue on vuonna 2023 ensi-iltansa saanut Matthew Lópezin ohjaama yhdysvaltalainen romanttinen komedia, jonka pääosissa ovat Taylor Zakhar Perez ja Nicholas Galitzine. Elokuva perustuu Casey McQuistonin menestysromaaniin "Punaista, valkoista ja kuninkaansinistä" vuodelta 2019 ja on Lópezin ensimmäinen elokuvaohjaus. Se kertoo Yhdysvaltain presidentin pojan Alexin (Perez) ja Ison-Britannian prinssin Henryn (Galitzine) välisestä romanssista.
Elokuva julkaistiin maailmanlaajuisesti Amazon Prime Video -suoratoistopalvelussa 11. elokuuta 2023, ja se on saanut myönteisen vastaanoton niin kriitikoilta kuin yleisöltäkin.
Juoni.
Yhdysvaltain ensimmäisen naispresidentin Ellen Claremontin (Uma Thurman) poika Alex Claremont-Diaz (Taylor Zakhar Perez) ja Ison-Britannian prinssi Henry (Nicholas Galitzine) ovat monella tapaa samanlaisia: heillä on huomiota herättävä ulkonäkö, kiistaton karisma, kansainvälinen suosio – ja täydellinen inho toisiaan kohtaan. Heidän pitkäaikainen riitansa ei ole ollut ennen suuri ongelma, kunnes eräässä kuninkaallisessa tilaisuudessa sattunut katastrofaalinen ja hyvin julkinen yhteenotto päätyy lööppeihin, ja se uhkaa kiristää Yhdysvaltojen ja Ison-Britannian välejä pahimpaan mahdolliseen aikaan. Vahinkojen minimoimiseksi heidän vaikutusvaltaiset perheensä ja taustajoukkonsa pakottavat heidät teeskentelemään sovintoa. Mutta kun Alexin ja Henryn jäinen suhde yllättäen lämpenee varovaiseksi ystävyydeksi, heidän välisensä kipinöinti sytyttää jotain paljon syvempää kuin kumpikaan olisi osannut odottaa.
Tuotanto.
Esituotanto.
Keväällä 2019 Amazon Studios voitti huutokaupan elokuvan oikeuksista. Matthew López palkattiin elokuvan ohjaajaksi syksyllä 2021. Hän lisäksi kirjoitti uudelleen Ted Malawerin käsikirjoitusluonnoksen. Näyttelijät kiinnitettiin elokuvaan kesällä 2022.
Kuvaukset.
Elokuvan kuvaukset alkoivat kesäkuussa 2022 ja päättyivät pari kuukautta myöhemmin elokuussa. Elokuva kuvattiin Englannissa, missä sen kuvauspaikkoina olivat muun muassa Lontoossa sijaitsevat Victoria and Albert Museum ja Goldsmiths’ Hall.
Musiikki.
Drum &amp; Lace sävelsi elokuvan musiikin. Levy-yhtiö Lakeshore Records julkaisi elokuvan soundtrack-albumin 11. elokuuta 2023.
Ensi-ilta ja vastaanotto.
"Red, White &amp; Royal Blue" sai ensi-iltansa BFI IMAX -elokuvateatterissa Lontoossa 27. heinäkuuta 2023. Näyttelijäkaarti ei osallistunut elokuvan ensi-iltaan SAG-AFTRA:n näyttelijöiden lakon vuoksi. Matthew López osallistui, mutta ainoastaan ohjaajan roolissa. Häntä ei nähty punaisella matolla eikä hän suostunut valokuvattavaksi. Elokuva julkaistiin maailmanlaajuisesti Amazon Prime Video -suoratoistopalvelussa 11. elokuuta 2023. Julkaisunsa jälkeen se oli maailmanlaajuisesti suoratoistopalvelun katsotuin elokuva ja aiheutti Prime Videon mukaan ”valtavan piikin” uusien tilaajien määrässä.
Elokuva on saanut sekä kriitikoilta että yleisöltä myönteisiä arvioita. Rotten Tomatoes -sivuston mukaan 75 prosenttia kriitikoista on antanut elokuvalle myönteisen arvosanan. Keräys perustuu 121 arviointiin, joista 91 on ”tuoreita” ja 30 ”mätiä”. Yli 5 000 käyttäjästä 92 prosenttia on antanut elokuvalle myönteisen arvosanan 4,6/5 keskiarvolla. Metacritic-sivuston mukaan 25 arvostelun perusteella elokuva on saanut 62 pistettä sadasta mahdollisesta. Metacriticin 101 käyttäjää on antanut elokuvalle keskiarvon 7,2/10.
Elokuva oli ehdolla parhaan televisioelokuvan Primetime Emmyn saajaksi vuoden 2024 gaalassa.